Ο **Δημήτρης Σγούρος** (γενν. 30 Αυγούστου 1969, Αθήνα) είναι Έλληνας πιανίστας του κλασικού ρεπερτορίου. Ευρέως αναγνωρισμένος για το θαυμάσιο μουσικό του ταλέντο ως παιδί, ο Σγουρός είναι ένας από τους κορυφαίους πιανίστες στον κόσμο. Ο Άρτουρ Ρούμπινσταϊν χαρακτήρισε το παίξιμό του ως ένα από τα καλύτερα που έχει ακούσει, συμπεριλαμβανομένου του εαυτού του. Ωστόσο, η εγκυρότητα αυτής της δήλωσης αμφισβητείται.

Βιογραφία
---------

Γιος του Σωτήρη και της Μαριάνθης, ο Σγούρος γεννήθηκε στην Αθήνα και άρχισε να λαμβάνει μαθήματα μουσικής από την ηλικία των τεσσάρων ετών. Ήδη από τα πρώτα του χρόνια χαρακτηρίστηκε ως «παιδί-θαύμα», δίνοντας το πρώτο του ρεσιτάλ όντας επτά χρονών. Στα οκτώ του εγγράφεται στο Ωδείο Αθηνών, όπου και παρακολουθεί μαθήματα πιάνου με καθηγήτρια την Μαρία Χαιρογιώργου-Σιγάρα. Μέχρι τα δώδεκά του κέρδισε αρκετούς διαγωνισμούς πιάνου, τόσο σε εθνικό όσο και σε διεθνές επίπεδο. 

Το 1982 εμφανίζεται για πρώτη φορά στο Κάρνεγκι Χολ της Νέας Υόρκης, ερμηνεύοντας το Κοντσέρτο για πιάνο και ορχήστρα αρ. 3 σε Ρε ελάσσονα, έργο 30, του Σεργκέι Ραχμάνινοφ σε σύμπραξη με την Εθνική Συμφωνική Ορχήστρα των Ηνωμένων Πολιτειών Αμερικής υπό τη διεύθυνση του Μστισλάβ Ροστροπόβιτς. Πριν κλείσει τα δεκατρία του χρόνια αποφοιτά από το ωδείο με δίπλωμα πιάνου, πρώτο βραβείο και χρυσό μετάλλιο. Συνεχίζει τις σπουδές του στη Βασιλική Ακαδημία Μουσικής του Λονδίνου και στο Πανεπιστήμιο του Μέριλαντ στην κομητεία Πρίγκιπας Γεώργιος· ως απόφοιτος της Ακαδημίας κατέκτησε την υψηλότερη βαθμολογία που απονεμήθηκε ποτέ, ενώ ταυτόχρονα έκανε μεταπτυχιακές σπουδές στα μαθηματικά στο Πανεπιστήμιο της Οξφόρδης.

Έκτοτε έχει εμφανιστεί πολλάκις σε συναυλίες και ρεσιτάλ σε ολόκληρο τον κόσμο, συμπράττοντας με καταξιωμένους μουσικούς και μαέστρους, ανάμεσα στους οποίους συγκαταλέγονται και τα ηχηρά ονόματα των Χέρμπερτ φον Κάραγιαν, Λέοναρντ Μπερνστάιν και Γιεβγκένι Σβετλάνοφ. Εξίσου αξιοσημείωτη είναι και η δισκογραφία του, έχοντας ηχογραφήσει για πολλές εταιρείες, μεταξύ αυτών και η ΕΜΙ.

Παραπομπές
----------

1. ↑  (Αγγλικά) *SNAC*. w6rc9gk8. Ανακτήθηκε στις 9  Οκτωβρίου 2017.
2. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 24  Ιουνίου 2015.
3. ↑  «Classical Pianist Dimitris Sgouros Biography». *sgouros-pianist.com*. Ανακτήθηκε στις 20 Μαΐου 2022.
4. ↑  Tommasini, Anthony (2000-04-18). «MUSIC REVIEW; A Onetime Piano Prodigy Returns at 31 to Carnegie Hall» (στα αγγλικά). *The New York Times*. ISSN 0362-4331.. Ανακτήθηκε στις 2022-05-20.
5. ↑  McLellan, Joseph (1982-07-19). «Dimitris Sgouros' Promising Piano» (στα αγγλικά). *Washington Post*. ISSN 0190-8286.. Ανακτήθηκε στις 2022-05-20.
6. 1 2  «Dimitris Sgouros' Debut LP Recordings on EMI Angel». *www.sgourosmp3.com*. Ανακτήθηκε στις 20 Μαΐου 2022.
7. ↑  *Opus* (1): 35. 1984.

Εξωτερικοί σύνδεσμοι
--------------------

* Επίσημη ιστοσελίδα

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 56797636
* **Europeana**: agent/base/78990
* LCCN: n82231508
* ISNI: 0000 0000 5514 6390
* GND: 134520408
* BNF: cb138996924 (data)
* BIBSYS: 13057291
* MusicBrainz: cfd8693b-2183-4275-98ac-f63e297b14f2
* NLA: 35582415

 |

 |